Predkladacia správa

Materiál je predkladaný na rokovanie vlády ako iniciatívny. Na jeho predloženie na rokovanie vlády zo strany podpredsedu vlády Slovenskej republiky pre vedomostnú spoločnosť, európske záležitosti, ľudské práva a menšiny, Ministerstva práce, sociálnych vecí a rodiny Slovenskej republiky a Úradu splnomocnenca vlády Slovenskej republiky pre rómske komunity malo vplyv viacero faktorov.
 
Predkladatelia po zvážení pripravili materiál, ktorým sa má dosiahnuť optimalizácia existujúceho nepriaznivého stavu pri realizácii horizontálnej priority MRK realizovanej v rámci Národného strategického referenčného rámca.  Podstatou predloženého návrhu je zaktívnenie komunikácie s obcami, ktoré sú potenciálnymi žiadateľmi podpory a návrh na vybudovanie predpokladov pre dosiahnutie štandardizácie kvality a obsahu lokálnych stratégií tak, aby sa vytvoril priestor pre následnú realizáciu individuálnych projektov, ktoré budú priamym prínosom pre zásadné zmeny kvality života občanov MRK.
 
Od začiatku programového obdobia 2007 – 2013 uplynulo dva a pol roka, pričom sa na úseku realizácie praktických krokov v prospech zmien v riešení problémov MRK cestou systému koordinácie implementácie horizontálnej priority situácia zásadne nezmenila. Horizontálna priorita MRK je spomedzi ostatných horizontálnych priorít  odlišná svojim obsahovým zameraním, rozsahom a špecifikom komplexného prístupu, ktorý prostredníctvom priamych indikatívnych alokácií vo výške približne 179 mil. EUR vytvára priestor na uskutočnenie markantného zlepšenia životnej situácie MRK na Slovensku.  Problémy, charakteristické pre životnú úroveň občanov v týchto komunitách pretrvávajú v podstate v nezmenenom rozsahu. Pilotná výzva na podávanie žiadostí o podporu lokálnych stratégií komplexného prístupu Úradom splnomocnenca vlády SR pre rómske komunity vyhlásená dňa 4. decembra 2008  do súčasného obdobia nepriniesla želateľný výsledok v predpokladanom počte podaných žiadostí o podporu. Výrazne sa teda prejavuje pasivita dotknutých obcí a združení obcí, ktoré sú oprávnenými žiadateľmi o poskytnutie podpory. Zámerom predkladateľov pritom nie je spochybniť systém koordinácie implementácie horizontálnej priority MRK ako celku, je však potrebné prijať kroky na uistenie sa, že ciele definované v rámci tejto horizontálnej priority budú naplnené. 
 
Materiál obsahuje aj navrhované závery a odporúčania a stručnú SWOT analýzu navrhovaného riešenia. V prílohách je uvedený aj návrh na spôsob oslovenia dotknutých obcí, harmonogram postupu realizácie aktualizovaného procesu, prehľad alokovaných prostriedkov podľa prioritných osí jednotlivých operačných programov a zoznam dotknutých žiadateľov (obcí) tak, ako je obsiahnutý v uvedenej pilotnej výzve. 
 
Materiál prešiel skráteným medzirezortným pripomienkovaným konaním. Na rokovanie vlády SR sa materiál predkladá bez rozporov. Do materiálu boli zapracované aj pripomienky MH SR, ktoré neboli predložené prostredníctvom portálu právnych predpisov. Predkladaný materiál nemá finančný, ekonomický, environmentálny vplyv, ani vplyv na zamestnanosť.